अजमेर। सुराज संकल्प यात्रा अजमेर पहुंचने पर भाजपा नेताओं ने पूरी ताकत झोंक दी। शाम पांच बजे से शहर के विभिन्न चौराहों पर समर्थकों के साथ राजे के अजमेर पहुंचने का इंतजार रहा। राजे के स्वागत की होड़ में नेताओं का शक्ति प्रदर्शन भी उजागर होता रहा। जगह-जगह आतिशबाजी की गई। आसमान पटाखों की आवाज से गूंजता रहा।
रीजनल कॉलेज के सामने भाजयुमो के प्रदेश कार्यकारिणी के सदस्य अमित भंसाली के नेतृत्व में सैकड़ों कार्यकर्ताओं ने स्वागत मंच भी बनाया था, लेकिन राजे रथ से नीचे नहीं आईं और रथ में लगी लिफ्ट से ऊपर जाकर कार्यकर्ताओं का अभिनंदन स्वीकार किया। इस अवसर पर अमित भंसाली, नितेष आत्रेय, नितिन शर्मा एवं युवा मोर्चा कार्यकर्ताओं ने भाजपा प्रदेशाध्यक्ष को तलवार भेंट की। राजे ने आभार जताया और कहा कि संगठन मजबूत करें।
स्वागत का सिलसिला
रीजनल कॉलेज तिराहे पर विधायक वासुदेव देवनानी समर्थकों ने राजे का स्वागत किया। वैशाली नगर में निगम के उपमहापौर अजीत सिंह राठौड़, वीरेंद्र बालिया, राजेश पाराशर ने पुष्प गुच्छ भेंट कर स्वागत किया। वैशाली नगर में ही विभिन्न शिक्षक संगठनों, गिरधर शर्मा, संदीप भार्गव सहित अन्य कार्यकर्ताओं ने ढोल बाजों के साथ स्वागत किया। क्रिश्चियन गंज में पार्षद नीरज जैन ने बड़ी संख्या में समर्थकों के साथ पूर्व मुख्यमंत्री का स्वागत किया। पार्षद वीना सिंगारिया ने महिलाओं के साथ राजे का स्वागत किया। मुस्लिम कार्यकर्ताओं ने वसुंधरा को चूनरी ओढ़ाई।
चर्चा में देवनानी व राजे के चित्र वाली टीशर्ट
देवनानी समर्थक देवनानी व राजे के चित्र वाली टी शर्ट पहने हुए थे। ये टी शर्ट चर्चाओं में रही। कार्यकर्ताओं ने बताया कि करीब 5 सौ से अधिक कार्यकर्ता इस तरह टी शर्ट पहनकर यात्रा का समर्थन कर रहे थे।
युवा मोर्चा ने उम्मीद से अधिक किया काम
राजे ने कहा कि सुराज संकल्प यात्रा शुरू करने के साथ ही हस्ताक्षर अभियान की जिम्मेदारी युवा मोर्चा को सौंपी थी। यात्रा के दौरान युवा मोर्चा ने उम्मीद से अधिक काम किया है। इसके लिए पूर्व मुख्यमंत्री ने अमित भंसाली का नाम लेकर उनसे पूछा कि क्या वाकई इस रोल में इतने हस्ताक्षर हुए हैं या फिर सिर्फ डॉट लगे हैं। भंसाली ने कहा कि आगामी विधान सभा चुनावों में युवा मोर्चा पूरी ताकत के साथ योगदान देगा।
टेंपो व बसों में भर कर आए कार्यकर्ता
जनसभा में हिस्सा लेने के लिए शहर के विभिन्न वार्डो से कार्यकर्ता बसों व टेंपो में सवार होकर आयोजन स्थल पहुंचे। पार्षद राजेंद्र प्रजापति के नेतृत्व में बड़ी संख्या में कार्यकर्ता नारेबाजी करते हुए सभास्थल पहुंचे। देवी शंकर, सुरेश कटारिया, डॉ. डीसी सुनारिया, यादराम बंसल, निर्मल जनोटिया, गुलाब सिंह समेत कई कार्यकर्ता शामिल हुए। पार्षद हेमंत सांखला के नेतृत्व में भी कार्यकर्ता सभा में शामिल हुए।
देवसेना का जताया आभार
पूर्वमुख्यमंत्री वसुंधरा राजे का वैशाली नगर स्थित देवनारायण मंदिर के सामने पूर्व सरपंच कंचन गुर्जर व संतोष देवी के नेतृत्व में स्वागत किया गया। गोविंद राय भडाणा, धन्नालाल, रामदेव बावला ने चूनरी ओढ़ाई व देवसेना के जिलाध्यक्ष नंदकिशोर गुर्जर ने तलवार भेंट की। राजे ने देवसेना का आभार जताया।
भाजपा नेता की जेब कटी
भाजपा नेता अशोक राठी की जेब कट गई। उनकी जेब से करीब सात हजार रुपए पर हाथ साफ कर दिया गया। क्रिश्चियनगंज स्थित शिव मंदिर पर वसुंधरा राजे का स्वागत धर्मेंद्र सिंह चौहान और नवीन बंसल आदि ने ढोल बाजे के साथ किया। इसी प्रकार सावित्री चौराहे पर विधायक अनिता भदेल के नेतृत्व में पार्षद दिनेश चौहान, संपत सांखला व दलजीत सिंह ने वसुंधरा राजे का स्वागत किया।
जगह जगह जाम
सुराज संकल्प यात्रा के दौरान शहर के प्रमुख मार्गो पर जाम लग गए। प्रमुख रूप से यातायात पुलिस ने जेएलएन अस्पताल की ओर आने वाले मार्ग पर बेरिकेडिंग लगा रखे थे। इस वजह से अस्पताल आने वाले मरीजों को भी परेशानी का सामना करना पड़ा।
एक झलक पाने का बेताब
आजाद पार्क में आयोजित जनसभा में जैसे ही वसुंधरा राजे मंच पर आईं तो दर्शक दीर्घा में बैठीं महिलाएं उनकी एक झलक देखने के लिए खड़ी हो गई । उन्होंने वसुंधरा राजे के जय-जयकार के नारे लगाए। कई महिलाएं राजे का मुखौटा पहने हुए भी थीं।
कटारिया ने ली भीष्म प्रतिज्ञा
सोहराबुद्दीन फर्जी एनकाउंटर में आरोपी ठहराए गए प्रदेश के पूर्व गृहमंत्री और विधानसभा में नेता प्रतिपक्ष गुलाबचंद कटारिया ने बुधवार को कड़े शब्दों में यहां अशोक गहलोत के राजनीतिक कॅरिअर की जड़ों में मट्ठा डालने की भीष्म प्रतिज्ञा की। कटारिया सुराज संकल्प यात्रा के अजमेर संभाग में समापन के अवसर पर अजमेर के आजाद पार्क में आयोजित सभा को संबोधित कर रहे थे।
कटारिया ने करीब 40 मिनट से अधिक समय तक भाषण दिया। उन्होंने जिस भाषा का प्रयोग किया उससे साफ लग रहा था कि आरोपी बनाए जाने से वे अंदर तक आहत हुए हैं। उन्होंने शिक्षण संस्थाओं का अनुदान बंद कर देने के बाद निजी स्कूलों के बंद होने, राज्य के 1 लाख 57 हजार करोड़ रुपए के बजट में से अधिकांश राशि का उपयोग नहीं करने जैसे कई मुद्दे उठाए और अशोक गहलोत को बहस की खुली चुनौती दी।
ये कहा कटारिया ने
मुल्क के मालिको (मतदाताओं), आपके वोट से 65 साल के हत्यारों (कांग्रेस) ने देश का क्या हाल कर दिया है। मैं आज यह दर्द भरी कहानी कहना चाहता हूं। आपके वोट से चलता है देश, इसलिए ईमानदारी से वोट डालने की आदत डालनी होगी। हमारी सरकार ने पांच साल में 50 करोड़ के बजट दिए।
कांग्रेस की सरकार ने पांच साल में 1 लाख 57 हजार करोड़ के बजट दिए। फिर भी राजस्थान 10 से 16वें पायदान पर कैसे पहुंच गया। मैं गहलोत को बहस की खुली चुनौती देता हूं। आधा खर्चा मैं दूंगा, आधा वो करें। अनुदान बंद कर शिक्षा के क्षेत्र की जड़ों में तेजाब डाला है।
गांधी के चेले ने मुझे 302 का मुल्जिम बना दिया
कटारिया बोले कि जोधपुर यूनिवर्सिटी में भाई-भतीजों को लेक्चरर बनवा दिया। प्रतिभावान बच्चे सड़कों पर उतरे, अदालतों में गए, लेकिन न्याय नहीं मिला। जजों के लड़के लेक्चरर बने हैं इसलिए। राजनेताओं के बच्चों को खपा दिया। गहलोत महात्मा गांधी के चेले बने फिरते हैं, गले में मफलर डाले। मुझे 302 का मुल्जिम बना दिया।
जेटली ने दी दरगाह में हाजिरी
अजमेरत्न भाजपा के वरिष्ठ नेता और राज्य सभा में नेता प्रतिपक्ष अरुण जेटली ने बुधवार शाम को ख्वाजा साहब की दरगाह में जियारत की। उन्होंने गरीब नवाज की मजार पर मखमल की चादर और अकीदत के फूल पेश कर मन्नत मांगी। भाजपा नेता जेटली शाम करीब 7 बजे जियारत को पहुंचे। अंजुमन सैयदजादगान के पूर्व सचिव सैयद महमूद उल हसन चिश्ती ने जियारत कराई।
नक्सली हमलों की ईमानदारी से जांच हो
छत्तीसगढ़ में कांग्रेस की परिवर्तन यात्रा पर हुए नक्सली हमले के मामले में उन्होंने कहा कि यह सोचने की बात है कि कुछ ही नेताओं को वहां चुन-चुन कर निशाना बनाया गया है। जबकि दूसरे नेताओं को छोड़ दिया गया है। यह सब विचित्र लगता है। इसकी ईमानदारी से जांच होनी चाहिए, तब ही असली सच सामने आ सकेगा। भाजपा नेता लालकृष्ण आडवाणी के शिवराज सिंह व नरेंद्र मोदी के संबंध में दिए गए बयान के बारे में उनका कहना था कि इसे गलत संदर्भ में नहीं लेना चाहिए, उन्होंने तो दोनों ही नेताओं की सराहना की है।
पार्टी में ऊपर के स्तर पर राजनीति के मामले में उन्होंने कहा कि यह राष्ट्रीय अध्यक्ष के हक का मामला है कि किसे कहां कि जिम्मेदारी दी जाए। भारतीय क्रिकेट कंट्रोल बोर्ड के बारे में पूछे गए सवालों को जेटली ने सिरे से टाल दिया उनका कहना था कि मैं यहां राजनीतिक यात्रा पर हूं। बीसीसीआई या क्रिकेट के बारे में कोई टिप्पणी नहीं करूंगा।
आगे की स्लाइड्स में पढ़े पूरी यात्रा का कवरेज
hin_Deva hin_Deva hin_Deva hin_Deva awa_Deva hin_Deva hin_Deva hin_Deva awa_Deva hin_Deva mar_Deva awa_Deva hin_Deva hin_Deva bho_Deva hin_Deva hin_Deva hin_Deva awa_Deva hin_Deva hin_Deva awa_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva